Document ID: /roh_data/filtered/fineweb-2-filterrobots_roh.jsonl.gz/70182

Lai da Segl - Nov record: Sfunsar 52 m en la profunditad sut il glatsch
Aifer duas minutas è il Tschec David Vencl sfunsà 52 meters en la profunditad dal Lai da Segl. Quai è in nov record mundial. Ils responsabels dal Guinness World Record èn er stads al lieu per confermar il record gartegià.
L'aua sut il glatsch ha ina temperatura da circa 1 grad. Pli profund ch'ins va, pli chauda che quella vegn. Ma tuttina: La temperatura resta enturn 4 grads. Ed en quella aua ha il Tschec David Vencl fatg mardi, ils 14 da mars 2023 si'emprova da record curt suenter las 12:00: Aifer pli pauc che 2 minutas è el sfunsà 52 meters ed enavos. Il record è pia gartegià ed è er vegnì confermà dal Guiness World Record.
Impressiuns dal record
Però ha l'um da 40 onns gì da cumbatter cun problems da sanadad cura ch'el è turnà a la surfatscha: El ha gì da tusser e pli tard era render sang. Las persunas dal Salvament Engiadin'Ota ch'eran al lieu han pudì gidar ed organisar il contact. Silsuenter è David Vencl vegnì transportà ord motivs da precauziun en l'Ospital da l'Engiadin'Ota a Samedan. Sco quai ch'i vegn communitgà dal manager da David Vencl giaja quai bain cun el.
Betg emprima emprova
Sfunsar sut il glatsch è gia vegnì empruvà, però anc betg senza costum da neopren. David Vencl ha fatg uss il record be cun chautscha da bogn e nudaglias. Experientschas ha il Tschec gia; il 2021 è el nudà sut il glatsch 80 meters be cun chautscha da bogn ed egliers da sfunsar. Là è el nudà par lung dal glatsch e betg en la profunditad.